PATVIRTINTA Šiaulių miesto savivaldybės

administracijos direktoriaus

2025 m. vasario 24 d.

įsakymu Nr. A-142

**ŠIAULIŲ MIESTO SAVIVALDYBĖS ADMINISTRACIJOS**

**CENTRALIZUOTO VIDAUS AUDITO SKYRIAUS NUOSTATAI**

**I SKYRIUS**

**BENDROSIOS NUOSTATOS**

1. Šiaulių miesto savivaldybės (toliau – Savivaldybė) administracijos Centralizuoto vidaus audito skyriaus veiklos nuostatai reglamentuoja Savivaldybės administracijos Centralizuoto vidaus audito skyriaus (toliau – Skyrius) veiklos tikslą, uždavinį, funkcijas, teises ir veiklos organizavimą.

2. Skyrius yra Savivaldybės administracijos struktūrinis padalinys įsteigtas Savivaldybės administracijos, Savivaldybės administravimo subjektų ar kitų Savivaldybės viešųjų juridinių asmenų, išskyrus Savivaldybės kontrolės ir audito tarnybą, vidaus auditui atlikti.

3. Skyrius yra pavaldus Savivaldybės administracijos direktoriui ir atskaitingas Savivaldybės merui.

4. Skyrius yra nepriklausomas nuo vertinamos Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų veiklos ir nėra už jas atsakingas. Skyriaus, skyriaus vedėjo, kitų skyriaus valstybės tarnautojų (toliau – vidaus auditorius) veiklos nepriklausomumas užtikrinamas vadovaujantis Lietuvos Respublikos vidaus kontrolės ir vidaus audito įstatymo 10 straipsniu ir Lietuvos Respublikos vietos savivaldos įstatymo 68 straipsnio 3 ir 8 dalimis:

4.1. Savivaldybės meras užtikrina Skyriaus veiklos ir organizacinį nepriklausomumą ir negali šios valdymo funkcijos perduoti kitiems Savivaldybės administracijos darbuotojams;

4.2. Skyriui, Skyriaus vedėjui, vidaus auditoriui negali būti daromas poveikis, kai yra planuojamas ir atliekamas vidaus auditas ir pateikiami vidaus audito rezultatai;

4.3. Kad būtų išsaugotas objektyvumas ir nepriklausomumas, Skyriaus vedėjas ir vidaus auditoriai negali dalyvauti valdant Savivaldybės administraciją ir (arba) Savivaldybei pavaldžius ir (arba) atskaitingus viešuosius juridinius asmenis.

4.4. Skyriaus vedėjas ir vidaus auditoriai, siekdami išsaugoti objektyvumą, negali dalyvauti nustatant ir įgyvendinant Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų vidaus kontrolės politiką, tikrinant ir vertinant veiklą, už kurią jis buvo atsakingas mažiau kaip prieš vienus metus prieš pradėdamas eiti Skyriaus vedėjo, vidaus auditoriaus pareigas.

5. Skyrius savo veikloje vadovaujasi Lietuvos Respublikos Konstitucija, Vidaus kontrolės ir vidaus audito įstatymu, Vietos savivaldos įstatymu, Savivaldybės administracijos direktoriaus patvirtinta Centralizuoto vidaus audito skyriaus metodika, Skyriaus nuostatais, kitais teisės aktais, reglamentuojančiais vidaus auditą, ir turi laikytis finansų ministro nustatytų profesinės etikos principų.

**II SKYRIUS**

**SKYRIAUS VEIKLOS TIKSLAS, UŽDAVINYS IR FUNKCIJOS**

6. Skyriaus veiklos tikslas – padėti Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, **išskyrus** Savivaldybės kontrolės ir audito tarnybą, vadovams siekti jų veiklos tikslo (-ų), tobulinant jų veiklos valdymą, rizikos valdymą ir vidaus kontrolę.

7. Skyriaus veiklos uždavinys – atlikti Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, vidaus auditą, kurio pagrindiniai uždaviniai yra:

7.1. tirti ir vertinti jų valdymą, rizikos valdymą ir vidaus kontrolę;

7.2. tirti ir vertinti šių subjektų gautų Europos Sąjungos ir (arba) tarptautinės finansinės paramos lėšų panaudojimo administravimą;

7.3. teikti šių subjektų vadovams rekomendacijas dėl šių subjektų veiklos valdymo, rizikos valdymo ir vidaus kontrolės tobulinimo;

7.4. konsultuoti Savivaldybės merą, Savivaldybės administracijos direktorių, Savivaldybės administracijos padalinių ir (ar) Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, vadovus dėl jų vykdomos veiklos valdymo, rizikos valdymo ir vidaus kontrolės klausimais.

8. Skyrius, siekdamas jam nustatyto veiklos tikslo, atlieka šias funkcijas:

 8.1. vertina, kaip Savivaldybės administracija, Savivaldybei pavaldūs ir (arba) atskaitingi viešieji juridiniai asmenys, kurie yra viešojo sektoriaus subjektai, išskyrus Savivaldybės kontrolės ir audito tarnybą:

8.1.1. laikosi veiklą reglamentuojančių teisės aktų reikalavimų;

8.1.2. įgyvendina strateginius planavimo dokumentus;

8.1.3. vykdo veiklą ekonomiškumo, efektyvumo ir rezultatyvumo požiūriu;

8.1.4. valdo riziką: nustato, analizuoja rizikos veiksnius ir parenka priemones, kurios sumažintų ir pašalintų neigiamą poveikį viešojo juridinio asmens veiklai;

8.1.5. valdo, naudoja turtą ir disponuoja juo, saugo jį nuo neteisėtų veikų, atlieka turto apskaitą;

8.1.6. užtikrina teikiamos informacijos apie finansinę ir kitą veiklą patikimumą, aktualumą, išsamumą ir teisingumą;

8.1.7. užtikrina informacinių sistemų valdymą ir saugumą;

8.2. vertina Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, gautų Europos Sąjungos ir (arba) tarptautinės finansinės paramos lėšų panaudojimo administravimą, teikia išvadas ir rekomendacijas dėl jo tobulinimo;

8.3. atlieka korupcijos rizikos valdymo vertinimą;

8.4. rengia vidaus audito ataskaitas, kuriose teikia išvadas ir rekomendacijas dėl Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, valdymo, rizikos valdymo ir vidaus kontrolės tobulinimo;

8.5. atlieka pažangos stebėjimą: stebi ir vertina, kaip įgyvendinamos vidaus audito ataskaitoje pateiktos rekomendacijos;

8.6. rengia ir teikia konsultacijas valdymo, rizikos valdymo ir vidaus kontrolės klausimais Savivaldybės merui, Savivaldybės administracijos direktoriui, administracijos padalinių ir (ar) Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, vadovams;

8.7. rengia Skyriaus veiklos planus ir metinę Skyriaus veiklos ataskaitą;

8.8. atlieka kitas teisės aktuose nurodytas funkcijas, susijusias su Skyriaus veiklos tikslo įgyvendinimu.

**III SKYRIUS**

**SKYRIAUS TEISĖS**

9. Skyrius turi teisę:

9.1. pasirinkti vidaus audito tikslus, apimtį ir taikomas vidaus audito procedūras;

9.2. naudotis visa Savivaldybės administracijos, Savivaldybei pavaldžių ir (arba) atskaitingų viešųjų juridinių asmenų, kurie yra viešojo sektoriaus subjektai, išskyrus Savivaldybės kontrolės ir audito tarnybą, sukaupta informacija ir dokumentais, reikalingais Skyriaus funkcijoms atlikti;

9.3. gauti iš visų audituojamų subjektų vidaus auditui atlikti reikalingų dokumentų kopijas ir susipažinti su dokumentų originalais;

9.4. pasirinktinai lankytis visuose audituojamuose subjektuose;

9.5. tikrinti audituojamų subjektų finansinės ir kitos veiklos dokumentus, turtą, kurį jie valdo, naudoja ir disponuoja juo;

9.6. per 5 darbo dienas nuo rašytinio prašymo pateikimo dienos gauti audituojamų subjektų vadovų ir darbuotojų rašytinius ir (ar) žodinius paaiškinimus;

9.7. gavus Savivaldybės administracijos direktoriaus sutikimą, pasitelkti atitinkamų sričių specialistus (ekspertus), kai numatoma atlikti specifinių sričių vidaus auditą;

9.8. deleguoti savo atstovus stebėtojo teisėmis dalyvauti Savivaldybės mero, Savivaldybės administracijos organizuojamuose pasitarimuose, komisijų ir darbo grupių posėdžiuose;

9.9. reikalauti iš audituojamų subjektų vadovų sudaryti sąlygas atlikti vidaus auditą, vidaus auditoriui savarankiškai dirbti ir parengti objektyvias išvadas.

10. Skyrius gali turėti ir kitų teisės aktuose jam suteiktų teisių, susijusių su Skyriaus veiklos tikslo įgyvendinimu.

**IV SKYRIUS**

**SKYRIAUS VEIKLOS ORGANIZAVIMAS**

11. Skyriui vadovauja ir už jos veiklą atsako Skyriaus vedėjas.

12. Skyriaus vedėjas pavaldus Savivaldybės administracijos direktoriui, atskaitingas Savivaldybės merui.

13. Skyriaus vedėjas:

13.1. atsako už Skyriaus veiklos tikslo pasiekimą, veiklos uždavinio įgyvendinimą ir tinkamą funkcijų atlikimą;

13.2. tobulina savo kvalifikaciją ir sudaro sąlygas ją tobulinti vidaus auditoriams;

13.3. atlieka kitas Vidaus kontrolės ir vidaus audito įstatymo 11 straipsnyje Skyriaus vedėjui nustatytas funkcijas:

13.3.1. savarankiškai organizuoja Skyriaus darbą pagal Savivaldybės administracijos direktoriaus patvirtintus Skyriaus nuostatus;

13.3.2. rengia ir teikia Savivaldybės administracijos direktoriui tvirtinti Vidaus audito metodiką. Ši metodika turi būti parengta vadovaujantis finansų ministro patvirtinta pavyzdine vidaus audito metodika, atsižvelgiant į tarptautinius vidaus audito profesinės praktikos standartus;

13.3.3. planuoja Skyriaus veiklą, sudaro ilgalaikius ir metinius Skyriaus veiklos planus.

13.3.4. užtikrina, kad būtų atliekamas vidaus auditas, pateikiami vidaus audito rezultatai ir atliekamas pažangos stebėjimas;

13.3.5. užtikrina atliekamo vidaus audito kokybę;

13.3.6. nedelsdamas praneša Savivaldybės merui ir (arba) Savivaldybės administracijos direktoriui apie daromą poveikį, kai yra planuojamas ir (arba) atliekamas vidaus auditas ir (arba) pateikiami vidaus audito rezultatai;

13.3.7. siekdamas išvengti darbų dubliavimo, koordinuoja Skyriaus veiklą ir keičiasi informacija su kitais Savivaldybės audito vykdytojais;

13.3.8 siūlo Savivaldybės administracijos direktoriui pasitelkti atitinkamų sričių specialistus (ekspertus), kai numatoma atlikti specifinių sričių vidaus auditą;

13.3.9. atsako už atlikto vidaus audito išvadas ir rekomendacijas, įskaitant atvejus, kai yra pasitelkiami atitinkamų sričių specialistai (ekspertai);

13.3.10. kiekvienais metais iki kovo 1 dienos parengia ir Finansų ministerijai, Valstybės kontrolei, Savivaldybės merui, Savivaldybės administracijos direktoriui, Savivaldybės tarybai pateikia metinę Skyriaus veiklos ataskaitą;

13.3.11. nedelsdamas raštu informuoja Savivaldybės merą ir (arba) Savivaldybės administracijos direktorių apie vidaus audito metu nustatomus galimus pažeidimus, kurie turi nusikalstamos veikos požymių;

13.4. atstovauja Savivaldybės administracijai Skyriaus kompetencijai priskirtais klausimais valstybės institucijose ir įstaigose, tarptautinėse ir kitose organizacijose;

13.5. palaiko profesinius ryšius vidaus audito klausimais su kitų valstybės institucijų ir įstaigų, tarptautinių ir kitų organizacijų atstovais;

13.6. gali turėti kitų teisės aktuose Skyriaus vedėjui nustatytų pareigų ir teisių, susijusių su Skyriaus kompetencija.

14. Skyriaus vedėjo nebuvimo darbe laikotarpiu Skyriaus veiklą organizuoja ir jo funkcijas atlieka kitas Savivaldybės administracijos direktoriaus paskirtas Skyriaus vidaus auditorius.

15. Skyriaus vidaus auditoriai už savo veiklą atsiskaito Skyriaus vedėjui.

16. Skyriaus vidaus auditoriai yra tiesiogiai pavaldūs Skyriaus vedėjui ir atsako už tinkamą savo funkcijų atlikimą.

**V SKYRIUS**

**BAIGIAMOSIOS NUOSTATOS**

16. Skyriaus veiklos organizavimas keičiamas ar Skyrius naikinamas teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_